Petter Næss (regissør)

**Petter Næss** (født 1960) er en norsk regissør kjent for filmer som *[[Absolutt blåmandag]]* (1999), *[[Elling (film)|Elling]]* (2001) og ''Bare Bea'' (2004). Han var skuespiller i en tidligere fase av karrieren.

Næss vokste opp på Lysaker i Bærum, med skuespillermor og en far som var scenograf. Han har ingen formell skuespillerutdanning, men hospiterte et semester ved Teaterhøgskolens instruktørlinje.

## Film
Næss begynte yrkeskarrieren som skuespiller og var virksom i perioden 1985 til 1996. I 1996 begynte han som regissør og prosjektleder ved Oslo Nye Teater. I 1999 debuterte han med sin første spillefilm, *[[Absolutt blåmandag]]*. Suksessen med den Oscarnominerte *Elling-filmen* i 2001 brakte ham til Hollywood i noen år, hvor han hadde regi på den amerikanske dramakomedien *[[Mozart and the Whale]]* (2005). Den ble godt mottatt av anmelderne, men ble ingen publikumssuksess. I 2004 hadde han suksess med ungdomsfilmen ''Bare Bea'' som ble kåret til årets beste barne- og ungdomsfilm under Amandaprisutdelingen. I 2007 var han aktuell med den norske komedien *[[Tatt av kvinnen (film)|Tatt av kvinnen]]* og i 2012 med krigsfilmen *[[Into the White]]*.

Næss har også arbeidet som filmskuespiller; i 2008 spilte han kaptein Martin Linge i filmen *[[Max Manus (film)|Max Manus]]*.

## TV og radio
Næss debuterte som hørespillregissør med *Noe kommer til å dø*, som var basert på Ragnar Hovlands roman *Utanfor sesongen*. Hørespillet ble sendt på NRK P2 i 2008.

Næss startet som produksjonsassistent i NRKs Fjernsynsteatret (1981–1986). I 1996 var han manusforfatter på den TV 2-sendte norske situasjonskomedien *[[Sommeren med Guggen]]*. I 2009 var han medregissør på TV-serien *[[Himmelblå]]*.

Fra 2018 har han regi på den historiske dramaserien *[[Lykkeland (2018)|Lykkeland]]*, der NRK per 2024 har vist to sesonger. For de to første sesongene av *Lykkeland* vant han Gullruten 2019 og Gullruten 2022 i klassen beste regi TV-drama.

## Teater
Næss har lagd teater basert på tekster av samtidsforfattere som Erlend Loe og Lars Saabye Christensen, blant dem stykket *Øyet som ser*, som ble satt opp i 2007 og var basert på Christensens novelle *Grisen*. Han regisserte Edward Albees *[[Hvem er redd for Virginia Woolf?]]* for Riksteatret i 2010, og en musikalversjon av Henrik Ibsens *[[En folkefiende]]* for Torshovteatret/Nationaltheatret i 2014.

## Priser og nominasjoner
* Hans film *[[Elling (film)|Elling]]* ble i 2002 Oscar-nominert i kategorien beste utenlandske film.
* Amandaprisen 2004 i kategorien for årets barne- og ungdomsfilm, for filmen *[[Bare Bea]]*
* Gullruten 2019 i fagprisklassen «Beste regi, TV-drama», for TV-serien *[[Lykkeland (2018)|Lykkeland]]* (sammen med Pål Jackman)
* Nominert til Amandaprisen 2007 i klassen beste regi for *[[Elsk meg i morgen (film)|Elsk meg i morgen]]*
* Nominert til Kanonprisen 2007 i klassen beste regi for *[[Tatt av kvinnen (film)|Tatt av kvinnen]]*
* Gullruten 2022 i fagprisklassen beste regi TV-drama for *[[Lykkeland (TV-serie 2018)|Lykkeland]]*

## Filmografi

### Spillefilmer
* 1999: *[[Absolutt blåmandag]]*
* 2001: *[[Elling (film)|Elling]]*
* 2004: *[[Bare Bea]]*
* 2005: *[[Mozart and the Whale]]*
* 2005: *[[Elsk meg i morgen (film)|Elsk meg i morgen]]*
* 2006: *[[Hoppet]]*
* 2007: *[[Tatt av kvinnen (film)|Tatt av kvinnen]]*
* 2010: *[[Maskeblomstfamilien (film)|Maskeblomstfamilien]]*
* 2012: *[[Into the White]]*
* 2021: *[[Ingenting å le av]]*
* 2025: *[[Ingen kommentar]]*

### TV-serier

* 2009: *[[Himmelblå]]* – medregissør
* 2018–2024: *[[Lykkeland (TV-serie fra 2018)|Lykkeland]]*

## Referanser


## Eksterne lenker
*